Úradný vestník L 196 , 24/07/1997 S. 0077 - 0078



Dvadsiata prvá smernica Komisie 97/45/ES zo 14. júla 1997, ktorou sa prispôsobujú technickému pokroku prílohy II, III, VI a VII smernice Rady 76/768/EHS o aproximácii právnych predpisov členských štátov vzťahujúcich sa na kozmetické výrobky (Text s významom pre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 76/768/EHS z 27. júla 1976 o aproximácii právnych predpisov členských štátov vzťahujúcich sa na kozmetické výrobky [1], naposledy zmenenú a doplnenú smernicou 97/1/ES [2], a najmä na jej článok 8 ods. 2, po porade Vedeckého výboru pre kozmetológiu, keďže dostupné vedecké údaje ukazujú, že hodnoty polyaromatických uhľovodíkov (PAU) v rafinovanom uhoľnom dechte sú porovnateľné s hodnotami PAU v surovom uhoľnom dechte; keďže niekoľko štúdií ukázalo, že tieto PAU vstupujú do pokožky vystavenej uhoľným dechtom, čo môže viesť ku kožnému alebo systematickému vývoju rakoviny; keďže mnohé PAU sú genotoxické karcinogény a dôsledne nemôže byť stanovené žiadne bezpečné množstvo, malo by byť zakázané použitie surového a rafinovaného uhoľného dechtu v kozmetických výrobkoch; keďže na základe nových predložených údajov z priemyslu ďalšie toxikologické hodnotenia ukazujú, že pre benzetónium-chlorid sa dosiahli prijateľné bezpečné hodnoty, pokiaľ by sa jeho použitie obmedzilo na konzervačné látky v obmedzenej koncentrácii a skrátenú dobu kontaktu s pokožkou; keďže na základe najnovšieho vedeckého a technického výskumu môže byť použitý oktyl metoxycinamát ako ultrafialový filter v kozmetických výrobkoch; keďže opatrenia ustanovené v tejto smernici sú v súlade so stanoviskom Výboru pre prispôsobenie sa technickému pokroku smerníc týkajúcich sa odstránenia technických prekážok v obchode v oblasti kozmetických výrobkov k technickému pokroku, PRIJALA TÚTO SMERNICU: Článok 1 Smernica 76/768/EHS je týmto zmenená a doplnená podľa prílohy. Článok 2 1. Členské štáty prijmú všetky nevyhnutné opatrenia, aby od 1. júla 1998 pre látky uvedené v prílohe, neboli výrobcami ani dovozcami usadenými v spoločenstve dodávané na trh výrobky, ktoré nie sú v súlade s požiadavkami tejto smernice. 2. Členské štáty prijmú všetky nevyhnutné opatrenia, aby výrobky uvedené v odseku 1 obsahujúce látky uvedené v prílohe, neboli po 30. júni 1999 predávané alebo iným spôsobom dodávané konečnému spotrebiteľovi. Článok 3 1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s ustanoveniami tejto smernice najneskôr do 30. júna 1998. Bezodkladne o nich informujú Komisiu. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. 2. Členské štáty oznámia Komisii znenie ustanovení vnútroštátnych právnych predpisov, ktoré prijmú v oblasti pôsobnosti tejto smernice. Článok 4 Táto smernica nadobúda účinnosť tretí deň po jej uverejnení v Úradnom vestníku Európskych spoločenstiev. Článok 5 Táto smernica je adresovaná členským štátom. V Bruseli 14. júla 1997 za Komisiu Martin bangemann člen Komisie [1] Ú. v. ES L 262, 27.9.1976, s. 169. [2] Ú. v. ES L 16, 18. 1. 1997, s. 85. -------------------------------------------------- PRÍLOHA Prílohy smernice 76/768/EHS sú zmenené a doplnené takto: 1. V prílohe II: - je pridané toto referenčné číslo 420: "420. Surové a rafinované uhoľné dechty" - je zrušené nasledujúce referenčné číslo 415: "415. benzyl{2-[2-(diizobutylfenoxy)etoxy]etyl}dimetylamónium-chlorid (benzetónium-chlorid)" 2. V prílohe VI: a) časť 1: je pridané toto referenčné číslo: "a | b | c | d | e | 53 | Benzetónium -chlorid | 0,1 % | Len pre výrobky, ktoré sa oplachujú" | | b) časť 2: dátum "30. 6. 1997" pre referenčné čísla 16, 21, 29 je nahradený dátumom "30.6. 1998". 3. V prílohe VII: a) časť 1: je pridané toto referenčné číslo: "a | b | c | d | e | 12 | oktyl metoxycinamát | 10 %" | | | b) časť 2: - je vypustené referenčné číslo 13. - dátum "30. 6. 1997" pre referenčné čísla 2, 5, 6, 12, 17, 25, 26, 29 a 32 je nahradený dátumom "30. 6. 1998". --------------------------------------------------